เร่เข้ามาพี่น้องขายพันธบัตรผ่านตู้เอทีเอ็ม
สบน.ขายพันธบัตรออมทรัพย์ผ่านตู้เอทีเอ็ม 5 หมื่นล้าน เริ่ม 12-30 ก.ย.นี้
23 ส.ค. 2554

สบน.ขายพันธบัตรออมทรัพย์ผ่านตู้เอทีเอ็ม 5 หมื่นล้าน เริ่ม 12-30 ก.ย.นี้
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า กระทรวงการคลังมีแผนการจะออกพันธบัตรออมทรัพย์วงเงิน 5 หมื่นล้านบาท อายุ 3 ปี โดยจะเปิดขายระหว่างวันที่ 12-30 ก.ย.นี้ ส่วนอัตราดอกเบี้ยหรือผลตอบแทนนั้น จะประกาศอีกครั้งในวันที่ 29 ส.ค.
ทั้งนี้ อัตราดอกเบี้ยของพันธบัตรชุดนี้จะอ้างอิงกับพันธบัตรรัฐบาลอายุ 3 ปี บวกด้วยส่วนต่างอีก 15% ของดอกเบี้ย เพื่อชดเชยภาระภาษีแก่ผู้ซื้อ
“ดอกเบี้ยของพันธบัตรชุดนี้น่าจะไม่ถึง 4% เพราะพันธบัตรอายุ 3 ปี ตอนนี้อยู่ที่ 3.4-3.5% เมื่อบวกด้วย ส่วนต่างของภาษีอีก 15% ก็จะอยู่ในช่วงไม่เกิน 4%” นายจักรกฤศฏิ์ กล่าว
นายจักรกฤศฏิ์ กล่าวว่า จะมีการ เปิดตัวพันธบัตรออมทรัพย์ดังกล่าว ในวันที่ 29 ส.ค.นี้ ร่วมกับธนาคารกรุงไทย โดยผู้ที่ถือบัตรเอทีเอ็มของธนาคารกรุงไทยทุกคนสามารถจองซื้อพันธบัตรดังกล่าวได้ผ่านตู้เอทีเอ็ม ส่วนประชาชนผู้ที่ไม่มีบัตรเอทีเอ็มของธนาคารกรุงไทย สามารถจองซื้อได้ที่สาขาธนาคารโดยตรง
ทั้งนี้ กำหนดวงเงินซื้อพันธบัตรออมทรัพย์ขั้นต่ำ 1,000 บาท สูงสุดรายละไม่เกิน 1 ล้านบาท
ก่อนหน้านี้ธนาคารแห่งประเทศไทยได้เปิดจำหน่ายพันธบัตรออมทรัพย์วงเงิน 5 หมื่นล้านบาท ใน 2 ประเภท คือ ประเภทอัตราดอกเบี้ยลอยตัวอายุ 3 ปี และดอกเบี้ยคงที่อายุ 7 ปี ซึ่งทั้งคู่ให้ผลตอบแทนอิงกับอัตราดอกเบี้ยเงินกู้ยืมระหว่างธนาคารของตลาดกรุงเทพ (BIBOR) อายุ 3 เดือน ซึ่งปัจจุบันอยู่ที่ 3.53% โดยจะเปิดจำหน่ายวันที่ 26 ส.ค.-6 ก.ย.นี้ คาดว่าอัตราดอกเบี้ยจะอยู่ในช่วงปีละ 3-5%